ประกาศกระทรวงการคลังประกาศกระทรวงการคลังเรื่องเงื่อนไขในการอนุญาตให้บริษัทเงินทุนประกอบธุรกิจเกี่ยวกับปัจจัยชำระเงินต่างประเทศ----------------------- อาศัยอำนาจตามความในมาตรา๒๐ (๖) แห่งพระราชบัญญัติการประกอบธุรกิจเงินทุนธุรกิจหลักทรัพย์ และธุรกิจเครดิตฟองซิเอร์ พ.ศ. ๒๕๒๒ซึ่งแก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์พ.ศ. ๒๕๒๒ (ฉบับที่ ๒) พ.ศ. ๒๕๒๘รัฐมนตรีว่าการกระทรวงการคลังกำหนดเงื่อนไขในการอนุญาตให้บริษัทเงินทุนประกอบธุรกิจเกี่ยวกับปัจจัยชำระเงินต่างประเทศดังต่อไปนี้ ข้อ ๑ในประกาศนี้ "บริษัทรับอนุญาต" หมายความว่า บริษัทเงินทุนที่ได้รับอนุญาตให้ประกอบธุรกิจเกี่ยวกับปัจจัยชำระเงินต่างประเทศตามพระราชบัญญัติควบคุมการแลกเปลี่ยนเงินพุทธศักราช๒๔๘๕ "ปัจจัยชำระเงินต่างประเทศ" หมายความว่า เงินตราต่างประเทศและเล็ตเตอร์ออฟเครดิตตามพระราชบัญญัติควบคุมการแลกเปลี่ยนเงินพุทธศักราช ๒๔๘๕ "เจ้าพนักงานควบคุมการแลกเปลี่ยนเงิน" หมายความว่า เจ้าพนักงานตามพระราชบัญญัติควบคุมการแลกเปลี่ยนเงิน พุทธศักราช ๒๔๘๕ "เงินกองทุนชั้นที่๑" หมายความว่า เงินกองทุนลำดับที่ (๑) (๒) (๓) และ(๔) ของบทนิยามเงินกองทุนตามความในมาตรา ๔แห่งพระราชบัญญัติการประกอบธุรกิจเงินทุนธุรกิจหลักทรัพย์ และธุรกิจเครดิตฟองซิเอร์ พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ (ฉบับที่ ๓) พ.ศ. ๒๕๓๕ ทั้งนี้ให้หักผลขาดทุนที่เกิดขึ้นในทุกงวดการบัญชีออกก่อน และให้หักค่าแห่งกู๊ดวิลล์ตามหลักเกณฑ์ วิธีการ และเงื่อนไขที่ธนาคารแห่งประเทศไทยกำหนด ข้อ ๒บริษัทเงินทุนที่ประสงค์จะประกอบธุรกิจเกี่ยวกับปัจจัยชำระเงินต่างประเทศอย่างน้อยต้องมีคุณสมบัติดังต่อไปนี้ (๑)เป็นบริษัทเงินทุนที่ได้รับอนุญาตให้ประกอบแต่เฉพาะธุรกิจเงินทุน และประกอบธุรกิจอื่นตามมาตรา ๒๐ (๖) แห่งพระราชบัญญัติการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ พ.ศ. ๒๕๒๒ (๒) เป็นบริษัทเงินทุนที่มีเงินกองทุนชั้นที่๑ สุทธิ ณ วันสิ้นงวดการบัญชีล่าสุดไม่ต่ำกว่า ๒,๐๐๐ ล้านบาท และมีสินทรัพย์รวมสุทธิ ณ วันสิ้นงวดการบัญชีล่าสุดไม่ต่ำกว่า ๒๐,๐๐๐ ล้านบาททั้งนี้ ให้คำนวณเงินกองทุนชั้นที่ ๑สุทธิและสินทรัพย์รวมสุทธิตามหลักเกณฑ์และวิธีการในแบบคำขอตามที่ธนาคารแห่งประเทศไทยกำหนด ให้บริษัทเงินทุนตามวรรคหนึ่ง ยื่นขออนุญาตต่อรัฐมนตรีตามแบบคำขอที่กำหนดโดยยื่นผ่านธนาคารแห่งประเทศไทย ข้อ ๓ในการพิจารณาอนุญาตให้บริษัทเงินทุนใดประกอบธุรกิจเกี่ยวกับปัจจัยชำระเงินต่างประเทศรัฐมนตรีจะพิจารณาจากองค์ประกอบอย่างน้อย ดังต่อไปนี้ (๑)เป็นบริษัทที่มีประวัติผลการดำเนินงานดีและมีฐานะการเงินมั่นคง (๒) เป็นบริษัทที่มีการบริหารงานและผู้บริหารที่มีประสิทธิภาพมีการจัดการที่รอบคอบและเชื่อถือได้ มีระบบบัญชี ระบบการควบคุมภายใน และระบบการติดตามหนี้อย่างมีประสิทธิภาพ (๓)เป็นบริษัทที่ให้ความร่วมมือหรือให้ความช่วยเหลือตามนโยบายของทางราชการเป็นอย่างดี และปฏิบัติตามบทบัญญัติของกฎหมายและคำสั่งของทางราชการอย่างเคร่งครัดตลอดเวลาที่ผ่านมา (๔)เป็นบริษัทที่มีความพร้อมในการประกอบธุรกิจเกี่ยวกับปัจจัยชำระเงินต่างประเทศโดยพิจารณาจากแผนการประกอบธุรกิจการเตรียมการด้านบุคลากร และเครื่องมืออุปกรณ์ และระเบียบปฏิบัติที่กำหนดเป็นลายลักษณ์อักษรทางด้านการควบคุมภายใน การบัญชี การตรวจสอบกิจการภายใน และการรายงานต่อผู้บริหาร ทั้งนี้ ให้บริษัทยื่นแผนการประกอบธุรกิจและเอกสารที่เกี่ยวข้องมาพร้อมกับคำขออนุญาตตามข้อ ๒ ด้วย ข้อ ๔บริษัทรับอนุญาตต้องปฏิบัติตามพระราชบัญญัติควบคุมการแลกเปลี่ยนเงิน พุทธศักราช ๒๔๘๕ กฎกระทรวงประกาศกระทรวงการคลัง ประกาศหรือคำสั่งของเจ้าพนักงานควบคุมแลกเปลี่ยนเงินโดยเคร่งครัด ข้อ ๕บริษัทรับอนุญาตต้องดำรงฐานะเงินตราต่างประเทศทั้งที่เป็นฐานะทันทีและฐานะล่วงหน้าตามหลักเกณฑ์ วิธีการและเงื่อนไขที่ธนาคารแห่งประเทศไทยหรือเจ้าพนักงานควบคุมการแลกเปลี่ยนเงินกำหนด ข้อ ๖บริษัทรับอนุญาตต้องดำเนินการให้มีระบบการควบคุมภายในระบบบัญชีระบบการตรวจสอบกิจการภายในและระบบการรายงานต่อผู้บริหารตามที่ระบุในเอกสารที่ยื่นตามข้อ ๓ (๔)และตามที่ธนาคารแห่งประเทศไทยแก้ไขหรือเพิ่มเติม ข้อ ๗บริษัทรับอนุญาตต้องปฏิบัติตามเงื่อนไขที่รัฐมนตรีกำหนดไว้ในใบอนุญาตและตามหลักเกณฑ์ที่ธนาคารแห่งประเทศไทยประกาศกำหนด ข้อ ๘บริษัทรับอนุญาตจะต้องประกอบธุรกิจตามที่ได้รับอนุญาตภายในหกเดือนนับแต่วันที่ได้รับอนุญาตให้เป็นบริษัทรับอนุญาตเว้นแต่จะได้รับการผ่อนผันจากรัฐมนตรี มิฉะนั้น ให้ถือว่าการอนุญาตเป็นอันสิ้นสุด ข้อ ๙ในกรณีที่รัฐมนตรีเห็นว่ามีความจำเป็นเพื่อความปลอดภัยหรือผาสุกหรือประโยชน์ของประชาชน หรือเพื่อประโยชน์ในการรักษาระบบสถาบันการเงิน รัฐมนตรีจะแก้ไขเพิ่มเติมเงื่อนไขในการอนุญาตให้บริษัทรับอนุญาตประกอบธุรกิจเกี่ยวกับปัจจัยชำระเงินต่างประเทศก็ได้และให้บริษัทรับอนุญาตถือปฏิบัติตามเงื่อนไขนั้น ข้อ ๑๐ ประกาศนี้ให้มีผลใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ประกาศณ วันที่ ๑๙ เมษายน พ.ศ. ๒๕๓๙ สุรเกียรติ์ เสถียรไทย รัฐมนตรีว่าการกระทรวงการคลัง[รก.๒๕๓๙/๓๔ง/๙/๒๕ เมษายน ๒๕๓๙] ธิดาวรรณ/ แก้ไข ๓๑ก.ค. ๒๕๔๕ A+B(C)